Gru-ongeluk eis lewe van 14Die ongelukstoneel (Foto: Current Traffic Updates, Twitter) Ten minste 14 mense is Maandagaand dood in ŉ gru-ongeluk op die N3-snelweg in die omgewing van Estcourt in KwaZulu-Natal. Robert McKenzie, woordvoerder van die provinsiale nooddienste, sê twee vragmotors en ’n minibustaxi was net na 21:00 in die ongeluk betrokke. Dit wil voorkom asof al die slagoffers insittendes van die minibustaxi was. “Altesaam 13 vroue en een man is op die toneel dood verklaar,” sê McKenzie. Een persoon is ernstig beseer en is in ’n kritieke toestand na ’n nabygeleë hospitaal geneem vir verdere mediese behandeling. Die oorsaak van die ongeluk is nog nie bekend nie. Die polisie was op die toneel om die omstandighede rondom die ongeluk te ondersoek. Die N3-tolkonsessie het Dinsdag omstreeks 04:50 bevestig dat die hoofweg weer oop is vir verkeer.